Il-bidla fil-klima: mill-kliem għall-fatti

Fit-tmiem ta’ attivita’ dwar il-bidla fil-klima organizzata minn Alternattiva Demokratika Żgħażagħ (ADŻ), dalgħodu jiena u Mina Tolu (flimkien miegħi u ma Arnold kandidat għall-Parlament Ewropew) indirizzajt konfernza stampa dwar il-bidla fil-klima.
Tajjeb li Alternattiva Demokratika Żgħażagħ ħadet din l-inizjattiva għax hemm ħtieġa li insemmgħu leħinna anke dwar dan.

Il-bidla għall-ġenerazzjoni tal-enerġija mill-heavy fuel oil għall-gass kien pass tajjeb. Il-gass iżda, jitqies bħala fjuwil ta’ tranżizzjoni għal enerġija rinnovabbli. Neħtieġu iktar energija mix-xemx u mir-riħ kif ukoll li naraw li jkun hemm użu tal-energija mill-mewġ li bħala gżira aħna mdawwrin bih is-sena kollha. L-applikazzjoni tat-teknoloġija li qegħda dejjem tiżviluppa twasslu għal tipi ta’ xogħol ġdid u sostenibbli u fl-istess ħin jikkontribwixxu lejn kwalita’ ta’ ħajja aħjar għal kulħadd.

It-trasport għadu problema kbira u jidher li l-problema se tkompli tikber minħabba żieda astronomika fin-numru ta’ karozzi fit-toroq Maltin u Għawdxin. Sfortunatament l-Gvern minflok jinvesti f’trasport sostenibbli u nadif qiegħed għaddej fuq programm qawwi ta’ xogħol infrastrutturali li qed iservi biex jinkoraġġixxi iktar użu tal-karozzi u per konsegwenza qiegħed iħassar il-progress li qed jinkiseb biż-żieda fl-użu tat-trasport pubbliku. Irridu investiment serju f’infrastruttura għar-roti u r-roti elettriċi, kif ukoll fl-użu ta’ mezzi alternattivi għat-trasport li jinkludu dawk bil-baħar.

Il-mina proposta għal bejn Malta u Ghawdex hi essenzjalment mina għall-karozzi u mhux mina għan-nies. Fil-fatt huwa stmat li fi żmien 15-il sena l-ammont ta’ movimenti ta’ karozzi bejn il-gżejjer ser jiżdied minn 3000 għal 9000 karozza kuljum. Servizz għan-nies ifisser servizzi ta’ fast-ferry minn Għawdex sal-qalba ta’ Malta. Il-mina tinkoragixxi l-uzu tal-karozzi għax il-ħlas li jinġabar minn dawk li ser jinvestu fil-mina ser jiddependi esklussivament fuq in-numru ta’ karozzi li jgħaddu mill-mina.

Huwa essenzjali li n-numru ta’ karozzi fit-toroq tagħna jonqos. Dan wara kollox hu ukoll wiehħed mill-iskopijiet ewlenin tal-istrateġija Nazzjonali tat-Trasport approvata mill-Gvern Malti fl-2015. Il-Gvern Malti ma jistax jibqa’ għaddej kif inhu. Bħalissa qed jagħti messaġġi konfliġġenti kontinwament.

Jekk irridu nindirizzaw il-bidla fil-klima bis-serjetà huwa essenzjali li nindirizzaw l-impatti ikkawżati mit-trasport. Żmien il-paroli għadda. Għandna ngħaddu mill-kliem għal fatti.

L-Imtieħen tar-Riħ


Huwa tajjeb li fl-aħħar il-Gvern beda jiċċaqlaq biex ikun possibli li f’Malta ukoll niġġeneraw l-enerġija mir-riħ.


Beda jiċċaqlaq għax l-Unjoni Ewropea qed tagħfas. Mill-bqija m’hemm l-ebda entużjażmu.

Ħarsa lejn ir-rapport ta’ Mott MacDonald imħejji f’Jannar 2009 w intitolat Feasibility Study for Increasing Renewable Energy Credentials fil-paġna 2-3 hemm kumment dwar in-nuqqas ta’ informazzjoni fuq l-irjieħat.

Jingħad mill-konsulenti li billi l-informazzjoni li kellhom kienet dwar ir-riħ f’Ħal-Luqa, 18-il kilometru mis-Sikka l-Bajda ma tantx setgħu jkunu preċiżi f’dak li jgħidu. L-argument għaldaqstant hu dwar kif tista’ tibda tikkunsidra siti differenti biex fihom tqiegħed imtieħen tar-riħ jekk qabel ma tkunx analizzajt bir-reqqa l-qawwa tar-riħ madwar il-gżejjer Maltin u b’hekk tkun tista’ tibda bl-aħjar siti.

Dan jidher li ma sarx, kemm mir-rapport li jissemma iktar il-fuq (dak ta’ Mott MacDonald) kif ukoll mir-rapport tal-Kummissjoni Deidun intitolat “An Offshore Windfarm at Is-Sikka l-Bajda. An Evaluation of Concerns from Government Stakeholders.” datat Lulju 2008. Ir-rapport Deidun jitkellem biss dwar Is-Sikka l-Bajda, ma kellux għażla. Ma setax jikkonsidra options oħra.

Issa jiena m’għandi xejn kontra li jkun hemm l-imtieħen tar-riħ fis-Sikka l-Bajda. Imma xtaqt li nkun naf fuq liema kriterju ġie deċiż li dan ikun sit biex fih jitqegħdu l-imtieħen. Hemm min qed jgħid li din hi xi ħaġa li wieħed jaraha fl-istadju tal-analiżi tal-impatti ambjentali. Le. Qabel ma intagħżel is-sit kellu jkun hemm ġustifikazzjoni għal dan. Parti minn dak magħruf bħala Strategic Site Selection Exercise. Din setgħet issir biss a bażi ta’ kemm hu qawwi r-riħ fl-inħawi. Minn hemm imbagħad wieħed jgħaddi biex jeżamina l-impatti ambjentali, u kif dawn jistgħu jkunu mitigati.

Wara li sar ir-rapport Deidun, għax jidher li hemm problemi dwar is-sit tas-Sikka l-Bajda, l-Gvern identifika żewġ siti oħra addizzjonali : Ħal-Far u Wied Rini limiti tal-Baħrija. Araw ftit x’jingħad dwar il-qawwa tar-rih f’dawn l-inħawi fil-Project Description Statement tal-proposti għas-Sikka l-Bajda, Ħal-Far u Wied Rini.

F’kull wieħed minn dawn ir-rapporti jidher ċar li ma sar l-ebda studju iżda intuża l-kejl tar-riħ f’Ħal-Luqa. Dan iwassal għall-konlużjoni illi jista’ jkun li hemm siti oħra li huma iktar addattati biex fihom jitqegħdu l-imtieħen tar-rih. Għax tant hemm x’jgħin jew itellef li bil-kalkulazzjonijiet biss ma mhux biżżejjed.

Sfortunatament għal darba oħra l-Gvern mexa b’mod dilettantesk : l-ewwel ħa d-deċiżjoni dwar fejn irid l-imtieħen tar-riħ u issa qed jara kif jiġġustifika din id-deċiżjoni.

Nittama biss li ma jkomplix jgħaffeġ. Forsi xi darba mhux il-bogħod nibdew bħala pajjiż niġġeneraw l-enerġija mir-rih, imma dan nagħmluh b’effiċjenza.

Paroli biss




L-Iskozja ħabbret il-proġett tal-Clyde wind farm.


Bi spiża stmata ta’ £600 miljun (€866.50 miljun) il-proġett jinvolvi 152 turbina b’kapaċita ta’ 456MW. Biżżejjed għal 250,000 dar.


L-Iskozja qed tippjana li sal-2011 tiġġenera 31% tal-enerġija elettrika li għandha bżonn minn sorsi rinovibbli. Sal-2020 qed timmira għal 50%.


U aħna : għandna Gvern li jlablab ħafna u r-riżultati ma jidhru imkien !

Addressing Our Environmental Deficit

published on Sunday 27 July 2008

by Carmel Cacopardo

















